
9 Henri Nouwen, na namatay 
noong ika-21 ng Setyembre 
1996, ay kinikilala bilang isa sa mga 
dakilang maestro sa espiritwalidad 
ng makabagong panahon. Maraming 
buhay ang kanyang natulungan 
bilang isang pari, pastor, guro, 
kaibigan at higit sa lahat, bilang 
isang manunulat. Ang kanyang mga 
gawa ay tinaguriang mga klasiko 
sa larangan ng espiritwalidad— 
Clowning in Rome Genesee Diary, 
In Memoriam, The Wounded 
Healer, The Return of Prodigal Son. 
Minsan, ayon kay Hillary Clinton ng 
Amerika, na dating unang Ginang 
at ngayon ay isang Senadora, ang 
The Return of the Prodigal Son 
ang nangunguna sa mga paborito 
niyang babasahin sa espiritwalidad. 

Marubdob, masidhi, malalim, 
at buhay na buhay ang pagkatao ni 
Henri. Madali siyang nakapagbibigay 
inspirasyon sa mga tao, nabibigyan 
ang mga madlang tagapakinig ng 
panibagong pag-asa sa Diyos, 
bagamat batid din niya ang mga 
panahon ng kawalan at kahinaan 
sa kanilang buhay. Dito siya 
kinikilala ng kanyang mga kaibigan 
kung kaya ganito na lamang ang 
kanilang pagtulong sa kanya. 
Hinahayaan nilang personal siyang 
makisalamuha, bagamat ginagalang 
din nila ang kanyang pribadong 
buhay at panahon ng pagsusulat. 
Ikinuwento ni Robert Jonas, isang 
matalik na kaibigan na may-akda 
ng Henri Nouwen-Writings Selected 
(Pasay City: Paulines, 2000), noong 
1995 si Henri ay nanuluyan muna sa 
kanyang tahanan upang magpahinga. 
Malugod siyang tinanggap ng pamilya 
at binigyan siya ng isang silid. Tuwing 
umaga, pagkatapos ng almusal, ay 
nagsusulat siya sa kanyang journal. 
Isinama ni Robert si Henri sa isang 
health club para naman makapag- 
ehersisyo ito. Sa kinahapunan ay 

magsusulat muli si Henri upang 
mabigyan panahon ang mga sulat 
na dumarating din sa kanya. Ayon 
kay Robert, naging kaaya-aya at 
minsan ay nakahihilong karanasan 
ang makasama si Henri sapagkat 
tunay ngang kakaiba siyang kaibigan. 

Ang pamilya ng mga Jonas ay 
maihahambing din sa mayamang 
babae at ng kanyang asawa na 
tumatanggap kay Eliseo sa tuwing 
mapapagawi ito sa Sunem (Unang 
Pagbasa). Mapagkaloob ang babae 
bagamat tahimik lamang siya. Hindi 
niya ipinahahalata ang kanyang 
ganap na kagalakang makasama 
ang propeta o kahit na ang kanyang 
matinding kalungkutan (sapagkat 
wala pa siyang anak). Ganito rin 
ang ipinakita ni Eliseo. Alam niya 
na ang kabutihang-loob ng mga 
tumanggap sa kanya ay inuukol nila 
sa Diyos. Hindi siya nakialam sa 
pribadong buhay nila, bagamat nang 
ninais niyang suklian ang kanilang 
kabutihang-loob, kinausap niya ang 
kanyang kasama upang magbigay 
payo tungkol sa bagay na ito. 

Ang mag-asawa ay tumanggap ng 
“gantimpalang nauukol sa propeta”: 
ang pagkakaroon ng isang anak. 
Si Robert at ang kanyang pamilya, 
sa kabilang banda naman, ay 
napabilang sa mga pinagpala dahil 

sa kaloob na pakikipagkaibigan 
nila sa isang kakaibang tao, 
si Henri Nouwen. Mahilig si 
Henri magpadala ng mga regalo 
sa kanyang mga kaibigan, kung 
kaya ang anak ni Robert ay laging 
nakatatanggap ng mga regalo mula 
kay Henri sa tuwing bibiyahe ito. 

Sa ating Ebanghelyo ngayon 
tungkol sa usapang Misyon, sinasabi 
ni Hesus na tanggapin natin ang 
mga disipulo na kanyang mga 
sugo bilang pagtanggap na rin sa 
kanya. Ipinababatid rito ni Hesus na 
tunay ngang kaisa niya ang bawat 
misyonero. Subalit hindi lamang 
kaisa ni Hesus ang bawat propeta o 
bawat taong matuwid--sina Eliseo 
o Henri man. Nasisilayan din si 
Hesus sa bawat isa, gaano man 
ito kababa, o kahit gaano man ito 
kahirap mahanapan ng kanyang 
aninag. Ang pagbibigay ng kahit 
isang basong tubig sa mga maliliit na 
ito (kahit hindi man ito masuklian) 
ay tiyak na makatatanggap 
ng pabuya sa Panginoon. 

Sa panahon ngayon, maraming 
tao ang nagdadalawang-isip tungkol 
sa pagbibigay-limos o pagtanggap 
nang maluwag sa mga “di kilalang 
tao. Natatakot tayo na sa halip 
na makatulong sa mga tunay na 
nangangailangan, tayo pa ang 
nagiging biktima ng mga pang- 
aabuso ng mga “propesyonal” 
na pulubi. Gayunpaman, ang 
kabutihang-loob ay nasa puso ng 
pagiging isang tunay na disipulo. 
At pinaaalalahanan tayo ng 
Panginoon na ang pintuan ng 
kaharian ay bubuksan o isasara 
ayon sa ginawa o “di natin nagawa 
para sa mga taong nagugutom o 
nauuhaw, mga dayuhan o hubad, 
mga maysakit o bilanggo: “Ano man 
ang ginawa ninyo sa isa sa aking 
mga pinakamaliit na kapatid ay 
ginawa ninyo sa akin” (Mt 25:40). 


PASIMULA 


Antipona sa Pagpasok 
(Sim 47:1) 
(Basahin kung walang pambungad na awit.) 


Lahat ng mga nilikha, pumalak- 
pak nang may tuwa sa Amang 
D'yos na Maygawa, purihin 
s'ya sa salita “pagka't siya ang 
Lumikha. 


Pagbati 
(Gawin dito ang tanda ng krus.) 


P--Ang pagpapala ng ating 
Panginoong Hesukristo, ang 
pag-ibig ng Diyos Ama, at ang 
pakikipagkaisa ng Espiritu Santo 
nawa'y sumainyong lahat. 
B--At sumaiyo rin. 


Paunang Salita 
(Maaaring basahin ito o isang katulad 
na pahayag.) 


P- Sa ating Ebanghelyo ngayong 
Linggo, ipinahahayag ni Hesus 
ang paggawad ng gantimpala 
sa mga taong karapat-dapat 
tumanggap nito. Gayunpaman, 
hindi marapat na nakatuon la- 
mang tayo sa gantimpala na 
hatid ay karangalan. Inaanyaya- 
han tayo ni Hesus na muli si- 
yang tanggapin bilang Diyos 
at dakilang gantimpala natin. 
Buhay na ganap at kasiya-siya 
ang makakamtan ng sinumang 
tumatanggap kay Hesus. 


Pagsisisi 


P—Mga kapatid, aminin natin 
ang ating mga kasalanan 
upang maging marapat 
tayong gumanap sa banal na 
pagdiriwang. (Tumahimik) 


P- Sinugong Tagpagpagaling 
sa mga nagsisisi: Panginoon 
kaawaan mo kami. 

B- Panginoon, kaawaan mo 
kami. 


P- Dumating na Tagapag- 
anyayang mga makasalana'y 
magsisi: Kristo kaawaan mo 
kami. 

B- Kristo, kaawaan mo kami. 


P- -Nakaluklok ka sa kanan ng 
Diyos Ama para ipamagitan 
kami: Panginoon, kaawaan 
mo kami. 


B- Panginoon, kaawaan mo 
ami. 


P- Kaawaan tayo ng maka- 
pangyarihang Diyos, patawarin 
tayo sa ating mga kasalanan at 
patnubayan tayo sa buhay na 
walang hanggan. 

B--Amen. 


Gloria 


Papuri sa Diyos sa kaitaasan 
at sa lupa'y kapayapaan sa 
mga taong kinalulugdan niya. 
Pinupuri ka namin, dinarangal 
ka namin, sinasamba ka namin, 
ipinagbubunyi ka namin, 
pinasasalamatan ka namin 
dahil sa dakila mong ang- 
king kapurihan. Panginoong 
Diyos, Hari ng langit, Diyos 
Amang makapangyarihan sa 
lahat. Panginoong Hesukristo, 
Bugtong na Anak, Panginoong 
Diyos, Kordero ng Diyos, Anak 
ng Ama. Ikaw na nag-aalis ng 
mga kasalanan ng sanlibutan, 
maawa ka sa amin. Ikaw na 
nag-aalis ng mga kasalanan 
ng sanlibutan, tanggapin mo 
ang aming kahilingan. Ikaw na 
naluluklok sa kanan ng Ama, 
maawa ka sa amin. Sapagkat 
ikaw lamang ang banal, ikaw 
lamang ang Panginoon, ikaw 
lamang, O Hesukristo, ang 
Kataas-taasan, kasama ng 
Espiritu Santo sa kadakilaan 
ng Diyos Ama. Amen. 


Pambungad na Panalangin 


P- Manalangin tayo. (Tumahimik) 

Ama naming makapang- 
yarihan, kaming iyong mga 
kinupkop ay niloob mong 
maging mga anak sa liwanag 
mong kaloob. Huwag mong 
ipahintulot na sa katiwalian 
kami ay masangkot. Panatilihin 
mo kaming nagliliwanag sa 
iyong katapatang lubos na 
sumisikat sa pamamagitan ni 
Hesukristo kasama ng Espiritu 
Santo magpasawalang hanggan. 


B---Amen. 
PAGPAPAHAYAG NG pa 


SALITA NG DIYOS 


Unang Pagbasa 
(2 Hari 4:8-11, 14-16a) (Umupo) 


Pinatuloy ng mayamang 
babae si Eliseo, ang lingkod ng 

Diyos, sa kanyang tahanan. 
Dahil sa kanyang kabutihang 
loob kinalugdan siya ng Diyos 
sa pamamagitan ng biyaya na 
matagal na niyang hinahangad. 


Pagbasa mula sa ikalawang aklat 
ng mga Hari 


MINSAN, si Eliseo'y nagpunta 
sa Sunem. May isang mayamang 
babae roon at siya'y inanyayahan 
na kumain sa kanila. Mula noon, 
doon siya kumakain tuwing 
pupunta sa lugar na iyon. Sinabi 
ng babae sa kanyang asawa, 
“Natitiyak kong lingkod ng Diyos 
ang taong ito. Bakit hindi natin 
siya ipagpagawa ng isang silid 
para matuluyan niya tuwing 
pupunta rito? Bigyan natin siya 
ng higaan, mesa, upuan at ilaw.” 

Nang magbalik si Eliseo, 
doon siya nagpahinga sa 
silid na inihanda sa kanya. 
Pagkaalis ng babae, tinanong 
ni Eliseo si Giezi, “Ano kaya ang 
maitutulong natin sa kanya?” 
Sumagot si Geizi, “Wala po 
siyang anak at matanda na ang 
asawa.” “Tawagin mo uli,” utos 
ni Eliseo. Nagbalik ang babae at 
tumayo sa may pintuan. Sinabi sa 
kanya ni Eliseo, “Isang taon mula 
ngayon ikaw ay magkakaanak.” 


--Ang Salita ng Diyos. 
B--Salamat sa Diyos. 


Salmong Tugunan (Slm 88) 


T--Pag-ibig mong walang maliw 
ay lagi kong sasambitin. 
Sr. M.C.A. Parco, fsp 
G Em 

5 ye LA 

ag? e ri dJ | 


liw ayla-gi kong sasambi - tin. 


1. Pag-ibig mo,/ Poon, na di mag- 
mamaliw/ ang sa tuwi-t'wina'y 
aking aawitin,/ ang katapatan 
mo'y laging sasambitin./ Yaong 
pag-ibig mo'y walang katapu- 
san,/ sintatag ng langit ang “yong 
katapatan. (T) 


2. Mapalad ang taong sa 'yo'y 
sumasamba,/ sa pagsamba nila'y 
inaawitan ka/ at sa pag-ibig mo'y 


namumuhay sila./ Sa buong 
maghapon, ikaw'y pinupuri, / 
ang katarungan mo'y siyang 
sinasabi. (T) 


3. Ang tagumpay namin ay 
iyong kaloob,/ dahilan sa iyong 
kagandahang loob./ Pagkat pinili 
mo yaong hari namin,/ kaloob 
mo ito, Banal ng Israel. (T) 


Ikalawang Pagbasa 
(Rom 6:3-4, 8-11) 


Nalibing tayo kasama ni Kristo sa 
pamamagitan ng binyag. Kasama 
niya, tayo'y mabubuhay sa isang 
bagong pamumuhay. 


Pagbasa mula sa sulat ni Apostol 
San Pablo sa mga taga-Roma 


MGA KAPATID: Hindi ba ninyo 
nalalaman na tayong lahat na 
nabinyagan kay Kristo Hesus ay 
nabinyagan [din] sa kamatayan? 
Samakatwid, tayo'y namatay 
at nalibing na kasama niya sa 
pamamagitan ng binyag upang 
kung paanong binuhay na muli 
si Kristo sa pamamagitan ng 
dakilang kapangyarihan ng 
Ama, tayo nama'y mabuhay 
sa isang bagong pamumuhay. 
Ngunit tayo'y naniniwalang 
mabubuhay tayong kasama ni 
Kristo kung namatay tayong 
kasama niya. Alam nating si 
Kristo na muling binuhay ay 
hindi na muling mamamatay. 
Wala nang kapangyarihan sa 
kanya ang kamatayan nang siya'y 
mamatay, namatay siya nang 
minsanan para sa kasalanan, 
at ang buhay niya ngayo'y para 
sa Diyos. Kaya dapat ninyong 
ibilang ang inyong sarili na patay 
na sa kasalanan datapwa't buhay 
naman para sa Diyos sa inyong 
pakikipag-isa kay Kristo Hesus. 


--Ang Salita ng Diyos. 
B--Salamat sa Diyos. 


Aleluya (1 Ped 2:9) (Tumayo) 


B--Aleluya! Aleluya! Ikaw, 
Kristo, ang humirang upang 
kami'y maging bayan ng pari at 
haring banal. Aleluya! Aleluya! 


Mabuting Balita (Mt 10:37-42) 


P--Ang Mabuting Balita ng 


Panginoon ayon kay San Mateo 
B--Papuri sa iyo, Panginoon. 


NOONG panahong iyon, sinabi 
sinabi ni Hesus sa kanyang mga 
apostol: “Ang umiibig sa ama 
o sa ina nang higit sa akin ay 
hindi karapat-dapat sa akin. At 
ang umiibig sa anak na lalaki at 
babae na higit sa akin ay hin- 
di karapat-dapat sa akin. Ang 
hindi nagpapasan ng kanyang 
krus at sumusunod sa akin ay 
hindi karapat-dapat sa akin. Ang 
nag-iingat sa kanyang buhay ay 
siyang mawawalan nito, at ang 
nawawalan ng kanyang buhay 
dahil sa akin ay magkakamit nito. 
Ang tumatanggap sa inyo ay 
tumatanggap sa akin, at ang 
tumatanggap sa akin ay tu- 
matanggap sa nagsugo sa akin. 
Ang tumatanggap sa isang pro- 
peta dahil sa siya'y propeta ay 
tatanggap ng gantimpala ukol 
sa propeta. At ang tumatanggap 
sa isang taong matuwid dahil sa 
siya'y matuwid ay tatanggap ng 
gantimpalang nauukol sa taong 
matuwid. At sinumang magbigay 
ng kahit isang basong tubig na 
malamig sa isa sa maliliit na ito 
dahil sa ito'y alagad ko--tinitiyak 
ko sa inyong tatanggap siya ng 
gantimpala.” 
- Ang Mabuting Balita ng 
Panginoon. 
B- Pinupuri ka namin, 
Panginoong Hesukristo. 


Homiliya (Umupo) 


Pagpapahayag ng 
Pananampalataya (Tumayo) 


B-. Sumasampalataya ako sa 
Diyos Amang makapangyarihan 
sa lahat, na may gawa ng langit 
at lupa. 

Sumasampalataya ako 
kay Hesukristo, iisang Anak 
ng Diyos, Panginoon nating 
lahat. Nagkatawang-tao siya 
lalang ng Espiritu Santo, 
ipinanganak ni Santa Mariang 
Birhen. Pinagpakasakit ni 
Poncio Pilato, ipinako sa krus, 
namatay, inilibing. Nanaog sa 
kinaroroonan ng mga yumao. 
Nang may ikatlong araw 
nabuhay na mag-uli. Umakyat 
sa langit. Naluluklok sa kanan ng 


Diyos Amang makapangyarihan 
sa lahat. Doon magmumulang 
paririto at huhukom sa nanga- 
bubuhay at nangamatay na tao. 

Sumasampalataya naman 
ako sa Diyos Espiritu Santo, sa 
banal na Simbahang Katolika, 
sa kasamahan ng mga banal, sa 
kapatawaran ng mga kasalanan, 
sa pagkabuhay na muli ng 
nangamatay na tao, at sa buhay 
na walang hanggan. Amen. 


Panalangin ng Bayan 


P- Manalangin tayo sa Diyos 
Ama nating nasa langit upang 
pagkalooban niya tayo ng 
grasyang ating kinakailangan sa 
kasalukuyan at upang makamtan 
natin ang dakilang kaloob niyang 
gantimpala sa langit: 


T--Ama, dinggin mo ang aming 
panalangin. 


L--Masalamin nawa ang 
dakilang pag-ibig mo, O 
Diyos, ng mga pinuno ng 
Simbahan sa pamamagitan ng 
kanilang banal na pamumuhay 
at taos-pusong paglilingkod. 
Manalangin tayo: (T) 


L--Makapaglingkod nawa nang 
tapat ang mga lider ng aming 
pamayanan. Huwag nawa nilang 
isipin ang pansariling interes 
upang magampanan nila ang 
kanilang tungkulin nang may 
malasakit. Manalangin tayo: (T) 


L--Makasumpong nawa 
ng bagong pag-asa ang mga 
maysakit at mga kapatid naming 
may matinding pinagdaraanan 
sa pamamagitan ng mga taong 
patuloy na kumakalinga sa 
kanila. Manalangin tayo: (T) 


L--Bigyang lakas mo nawa 
kami upang kami'y maging 
instrumento ng pag-ibig at 
kapayapaan ni Hesukristo 
laban sa puwersa ng mga 
makamundong pag-iisip at 
kamalayan. Manalangin tayo:(T) 


L--Makasapit nawa sa buhay 
na walang hanggan ang 
mga kapatid naming yumao. 
Patawarin mo sila sa kanilang 
mga kasalanan. Manalangin 
tayo: (T) 


L--Sa ilang sandali ng katahi- 
mikan, ating ipanalangin ang 
iba pang mga pangangailangan 
ng ating pamayanan pati na rin 
ang ating pansariling kahilin- 
gan (Tumahimik). Manalangin 
tayo: (T) 


P---Ama naming banal, tunghayan 
mo kaming mga nagsusumamo 
sa'yo. Pagkalooban mo kami 
ng matibay na pananalig sa 
iyong banal na grasya na siyang 
aming lakas upang ipagpatuloy 
ang aming paglalakbay tungo 
sa'yo. Hinihiling namin ito sa 
pamamagitan ni Hesukristong 
aming Panginoon. 

B--Amen. 


PAGDIRIWANGNG © 
HULING HAPUNAN 


Paghahain ng Alay (Tumayo) 


P- Manalangin kayo... 
B--Tanggapin nawa ng Pangi- 
noon itong paghahain sa iyong 
mga kamay sa kapurihan 
niya at karangalan sa ating 
kapakinabangan at sa buong 
Sambayanan niyang banal. 


Panalangin ukol sa mga Alay 


P—Ama naming Lumikha, kami'y 
iyong pinapagindapat gumanap 
sa pagdiriwang ng paghahain 
ng iyong pagliligtas. Ipagkaloob 
mong ang aming paglilingkod sa 
iyo ay gawing kalugod-lugod ng 
mga alay na ito sa pamamagitan 
ni Hesukristo kasama ng Espiritu 
Santo magpasawalang hanggan. 
B--Amen. 


Prepasyo (Karaniwan IV) 


P- Sumainyo ang Panginoon. 
B--At sumaiyo rin. 

P- |taas sa Diyos ang inyong 
puso at diwa. 

B--Itinaas na namin sa Pangi- 
noon. 

P--Pasalamatan natin ang 
Panginoong ating Diyos. 
B---Marapat na siya ay pasala- 
matan. 

P--Ama naming makapang- 
yarihan, tunay ngang marapat 
na ikaw ay aming pasalamatan 
sa pamamagitan ni Hesukristo 


na aming Panginoon. 

Siya ay naging kapwa 
naming maaasahan upang 
may mangunang umako sa 
pananagutan dahil hangad mong 
magbago ang kinamihasnang 
pagkakanya-kanya ng 
sangkatauhan. Bunga ng 
pagtitiis, siya ay nanaig at ang 
kamatayan ay kanyang nalupig 
kaya't siya ang aming Daan para 
aming masapit ang iyong tapat 
at maaasahang pag-ibig. 

Kaya kaisa ng mga anghel na 
nagsisiawit ng papuri sa iyo nang 
walang humpay sa kalangitan, 
kami'y nagbubunyi sa iyong 
kadakilaan: 

B--Santo, Santo, Santo 
Panginoong Diyos ng mga 
hukbo! Napupuno ang langit 
at lupa ng kadakilaan mo! 
Osana sa kaitaasan! Pinagpala 
ang naparirito sa ngalan ng 


Panginoon! Osana sa kaitaasan! 
(Lumuhod) 


Pagbubunyi (Tumayo) 


B--Aming ipinahahayag na 
namatay ang iyong Anak, 
nabuhay bilang Mesiyas at 
magbabalik sa wakas para 
mahayag sa lahat. 


PAKIKINABANG 


Ama Namin 


B—Ama namin... 

P- Hinihiling naming... 

B- Sapagkat iyo ang kaharian at 
ang kapangyarihan at ang kapu- 
rihan magpakailanman! Amen. 


Pagbati ng Kapayapaan 


Paanyaya sa Pakikinabang 
(Lumuhod) 


P--Ito ang Kordero ng Diyos. Ito 
ang nag-aalis ng mga kasalanan 
ng sanlibutan. Mapalad ang mga 
inaanyayahan sa kanyang piging. 
B--Panginoon, hindi ako 
karapat-dapat na magpatuloy 
sa iyo ngunit sa isang salita mo 
lamang ay gagaling na ako. 


Antipona sa Komunyon 
(Slm 103:1) 


Kaluluwang aking taglay, Poon 
ay “yong papurihan. Tanang 


aking kakayahan, purihin mo 
kailanman ngalan ng Poong 
Maykapal. 


Panalangin Pagkapakinabang 
(Tumayo) 


P- Manalangin tayo. (Tumahimik) 

Ama naming mapagmahal, 
buhayin nawa kami ng aming 
inihain at pinagsaluhan upang 
kaming pinagbuklod sa pag-ibig 
mo kailanman ay magkaroon ng 
bungang lagi naming maiaalay 
sa pamamagitan ni Hesukristo 
kasama ng Espiritu Santo 
magpasawalang hanggan. 
B--Amen. 


PAGTATAPOS 


P- Sumainyo ang Panginoon. 
B--At sumaiyo rin. 


Pagbabasbas 


P- -Magsiyuko kayo habang 


iginagawad ang pagbabasbas. 
(Tumahimik) 


P--Pagpalain nawa kayo at 
ingatan ng Panginoon ngayon 
at magpasawalang hanggan. 
B--Amen. 


P- Nawa'y kahabagan niya 
kayo at subaybayan ngayon at 
magpasawalang hanggan. 
B--Amen. 


P--Lingapin nawa niya kayo at 
bigyan ng kapayapaan ngayon 
at magpasawalang hanggan. 
B--Amen. 


P- Pagpalain kayo ng maka- 
pangyarihang Diyos, Ama at 
Anak (t) at Espiritu Santo. 
B---Amen. 


Pangwakas 


P- Tapos na ang Misa. Humayo 
kayo at mamuhay bilang mga 
tunay na tagasunod ni Kristo. 
B--Salamat sa Diyos. 

